Flemming Møller Mortensen (S), 2011-02-01:
Tak for det.
Foråret 2010 var et varmt forår i forhold til Østerild og et nationalt testcenter for vindmøller.
Da vi nåede frem til den 4. juni, var der ingen af os, der havde forventet eller troet, at vi skulle samles her igen for endnu en gang at diskutere og drøfte Østerild.
Men sådan gik det desværre.
Jeg må sige, at processen sidste forår var rigtig spændende.
Efter at regeringen havde fremsat et for Socialdemokraterne at se rigtig, rigtig dårligt lovforslag, gennemgik vi en proces, hvor jeg vil fremhæve at primært S og SF sørgede for at få kvalificeret lovforslaget, sådan at vi den 4. juni kunne stemme for et lovforslag, hvormed vi placerede det nationale testcenter i Østerild.
Det gjorde vi, netop fordi et nationalt testcenter er så væsentligt for dansk industri og fortsat udvikling af vindenergien.
Jeg er rigtig ked af, at det gik galt, at grundlaget for støjberegningerne var forkerte, og jeg har på vegne af Socialdemokratiet givet megen kritik til ministeren og til ministeriet.
Vi har sørget for, at der blev udarbejdet en redegørelse af departementschefen for at placere årsagen til, at det gik galt.
Men når det er sagt, må jeg så også sige, at jeg synes, at vi her i dag står med et ændringslovforslag, som er helt i orden, fordi det vil bringe orden i tingene.
I forhold til grundlaget for beslutningen den 4. juni må jeg sige, at vi Socialdemokrater havde stemt for lovforslaget den 4. juni, hvis lovforslaget dengang også havde indeholdt ekspropriation af fem eksisterende produktionsmøller, fordi Østerild for os at se er det rigtige sted og nytten, værdien og behovet for testcenteret er til stede.
Men det er utrolig ærgerligt, at vi står her i dag – mest af alt ikke på grund af det politiske arbejde og den mudderkastning, som endnu en gang går i gang, men
fordi projektet bliver forsinket.
Vi har hele tiden arbejdet hen imod en tidsfaktor med hensyn til at få testcenteret op at stå set i forhold til vindindustriens konkurrencepotentiale og -muligheder.
Når vi så her med ændringslovforslaget i dag får rammen besluttet, hvad angår støjen, så er det væsentligt at fæstne sig ved, at der nu bliver lagt en støjgrænse ned over Østerild – en støjgrænse, som kan måles, og som skal måles på både høj- og lavfrekvent støj, og det betyder for mig at se, at vi tager de hensyn, der skal tages til Østerild, til naturen og til de folk, som bor i området.
Så sidder der måske nogle ude i landet og spørger: Hvad kommer det her til at koste ekstra for det offentlige?
Der må jeg blot sige, at hele projektet omkring Østerild er brugerfinansieret.
Det koster ikke skatteyderne noget.
Det er vindindustrien, der skal stå for også den udgift.
Kritikken af processen mener jeg er helt væsentlig og helt reel at fremføre her.
Det skal være sådan, at når man laver lovgivning i Danmark, bygger det på kompetent vejledning og rådgivning.
Men vi ved også, at banaliteter, banale fejl, kan snige sig ind, og det er måske nok det, der er sket her.
Jeg er i hvert fald af den opfattelse, at den redegørelse, vi har fået, beviser, at der ikke er nogen, der har gjort noget med vilje, at der ikke er fejet noget ind under gulvtæppet.
Jeg synes derfor også, at det er reelt at lukke kritikken der.
Jeg tror, at ministeren har forstået, at kritikken fra vores side har været massiv.
Jeg har i hvert fald adskillige gange hørt ministeren være ude at undskylde det, der er sket.
I forhold til hele projektet må vi sige, at det, der er helt afgørende ved Østerild, også i forhold til støjen, er at få natur og mennesker til at gå hånd i hånd deroppe, for det er et stort projekt, og der er ingen, der nogen sinde har været ude at sige, at det at rejse vindmøller af 250 m’s højde ikke medfører gener.
Det gør det, men til gengæld må vi også sige, at vi ikke kan rejse dem noget sted i Danmark, uden at der er nogen, der vil anse det for at være generende.
Jeg vil blot sige, at vi stadig væk har nogle udeståender i forbindelse med Østerild.
Det siger jeg nok så meget for at tage brodden af det, når nogle spørger: Er alt nu fremme i lyset?
Der må jeg blot sige, at S og SF tog nogle forbehold i forhold til EU-lovgivningen og fik dem skrevet med ind i betænkningsbidraget, og der er svaret bare det helt klare, at det er og bliver ministerens ansvar at sørge for, at den lovgivning, vi har lavet her i Danmark, også er i overensstemmelse med EU-lovgivningen.
Jeg skal slutte af med at sige, at sådan som ændringslovforslaget ligger her, kan det få støtte fra Socialdemokraterne.
Vi har været forligspart og forhandlingspart i hele forløbet.